title: Komission direktiivi 2011/6/EU, annettu 20 päivänä tammikuuta 2011 , neuvoston direktiivin 91/414/ETY muuttamisesta buprofetsiinin sisällyttämiseksi siihen tehoaineena  ETA:n kannalta merkityksellinen teksti

text:
               21.1.2011

               FI

               Euroopan unionin virallinen lehti

               L 18/38

         KOMISSION DIREKTIIVI 2011/6/EU,
   annettu 20 päivänä tammikuuta 2011,
   neuvoston direktiivin 91/414/ETY muuttamisesta buprofetsiinin sisällyttämiseksi siihen tehoaineena
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan,
   sekä katsoo seuraavaa:

               (1)

               Komission asetuksissa (EY) N:o 451/2000 (2) ja (EY) N:o 1490/2002 (3) vahvistetaan direktiivin 91/414/ETY 8 artiklan 2 kohdassa tarkoitetun työohjelman kolmannen vaiheen täytäntöönpanoa koskevat yksityiskohtaiset säännöt sekä luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luettelossa on mukana buprofetsiini. Komission päätöksellä 2008/771/EY (4) buprofetsiini päätettiin jättää sisällyttämättä direktiivin 91/414/ETY liitteeseen I.

               (2)

               Direktiivin 91/414/ETY 6 artiklan 2 kohdan mukaisesti alkuperäinen ilmoittaja, jäljempänä ’hakija’, toimitti uuden hakemuksen, jossa se pyysi yksityiskohtaisista säännöistä neuvoston direktiivin 91/414/ETY soveltamiseksi siltä osin kuin on kyse direktiivin 8 artiklan 2 kohdassa tarkoitettuun työohjelmaan kuuluneiden mutta direktiivin liitteeseen I sisällyttämättömien tehoaineiden tavanomaisesta ja nopeutetusta arviointimenettelystä 17 päivänä tammikuuta 2008 annetun komission asetuksen (EY) N:o 33/2008 (5) 14–19 artiklassa säädetyn nopeutetun menettelyn soveltamista.

               (3)

               Hakemus toimitettiin Yhdistyneelle kuningaskunnalle, joka oli nimetty esitteleväksi jäsenvaltioksi asetuksella (EY) N:o 33/2008. Nopeutetun menettelyn määräaikaa noudatettiin. Tehoaineen määritelmä ja sallitut käyttötarkoitukset ovat samat kuin ne, joista oli kyse päätöksessä 2008/771/EY. Hakemus on myös asetuksen (EY) N:o 33/2008 15 artiklassa säädettyjen muiden sisältöä ja menettelyjä koskevien vaatimusten mukainen.

               (4)

               Yhdistynyt kuningaskunta arvioi hakijan toimittamat uudet tiedot ja laati elokuussa 2009 lisäkertomuksen. Se toimitti kertomuksen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 21 päivänä elokuuta 2009.

               (5)

               Elintarviketurvallisuusviranomainen toimitti lisäkertomuksen hakijalle ja muille jäsenvaltioille kommentoitavaksi ja toimitti saamansa huomautukset edelleen komissiolle. Asetuksen (EY) N:o 33/2008 20 artiklan 1 kohdan mukaisesti ja komission pyynnöstä jäsenvaltiot ja elintarviketurvallisuusviranomainen tarkastelivat lisäkertomusta vertaistarkasteluna. Elintarviketurvallisuusviranomainen antoi lausuntonsa buprofetsiinista komissiolle 21 päivänä toukokuuta 2010. (6) Jäsenvaltiot ja komissio tarkastelivat arviointikertomusluonnosta, lisäkertomusta ja elintarviketurvallisuusviranomaisen lausuntoa elintarvikeketjua ja eläinten terveyttä käsittelevässä pysyvässä komiteassa, ja buprofetsiinia koskeva komission tarkastelukertomus saatiin valmiiksi 23 päivänä marraskuuta 2010.

               (6)

               Esittelijänä toimivan jäsenvaltion laatimassa lisäkertomuksessa ja elintarviketurvallisuusviranomaisen uusissa päätelmissä keskitytään niihin huolenaiheisiin, joiden perusteella oli päädytty sisällyttämättä jättämiseen. Kyse oli erityisesti siitä, että luotettavaa arviointia kuluttajien altistumisesta ei ollut mahdollista tehdä, koska jäämien asianmukaisen määritelmän vahvistamiseen tarvittavia tietoja puuttui.

               (7)

               Hakijan toimittamien uusien tietojen perusteella kuluttajien altistuminen voitiin arvioida. Tällä hetkellä käytettävissä olevien tietojen mukaan kuluttajille aiheutuva riski on hyväksyttävissä.

               (8)

               Näin ollen hakijan toimittamien lisätietojen perusteella voidaan sulkea pois ne huolenaiheet, joiden vuoksi sisällyttämättä jättämiseen päädyttiin. Muita avoimia tieteellisiä kysymyksiä ei ole tullut ilmi.

               (9)

               Eri tutkimuksista on käynyt ilmi, että buprofetsiinia sisältävien kasvinsuojeluaineiden voidaan yleisesti olettaa täyttävän direktiivin 91/414/ETY 5 artiklan 1 kohdan a ja b alakohdassa säädetyt edellytykset etenkin tutkittujen ja komission tarkastelukertomuksessa lueteltujen käyttötarkoitusten osalta. Näin ollen on aiheellista sisällyttää buprofetsiini liitteeseen I sen varmistamiseksi, että kyseistä tehoainetta sisältäviä kasvinsuojeluaineita koskevat luvat voidaan myöntää kaikissa jäsenvaltioissa mainitussa direktiivissä säädetyllä tavalla.

               (10)

               Rajoittamatta edellä esitetyn päätelmän soveltamista on kuitenkin aiheellista hankkia vahvistavia tietoja tietyistä seikoista. Direktiivin 91/414/ETY 6 artiklan 1 kohdassa säädetään, että tehoaineen sisällyttämiselle liitteeseen I voidaan asettaa ehtoja. Onkin aiheellista vaatia, että hakija toimittaa lisätietoja, jotka vahvistavat jalostamiseen ja muuntumiseen liittyvät tekijät kuluttajien altistumista koskevassa arvioinnissa.

               (11)

               Sen vuoksi on aiheellista muuttaa direktiiviä 91/414/ETY.

               (12)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 91/414/ETY liite I tämän direktiivin liitteen mukaisesti.
   2 artikla
   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä heinäkuuta 2011. Niiden on viipymättä toimitettava komissiolle nämä säädökset kirjallisina sekä kyseisiä säädöksiä ja tätä direktiiviä koskeva vastaavuustaulukko.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   3 artikla
   Tämä direktiivi tulee voimaan 1 päivänä helmikuuta 2011.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 20 päivänä tammikuuta 2011.

            Komission puolesta

         José Manuel BARROSO

            Puheenjohtaja

      (1)  EYVL L 230, 19.8.1991, s. 1.

      (2)  EYVL L 55, 29.2.2000, s. 25.

      (3)  EYVL L 224, 21.8.2002, s. 23.

      (4)  EUVL L 263, 2.10.2008, s. 18.

      (5)  EUVL L 15, 18.1.2008, s. 5.

      (6)  European Food Safety Authority: Conclusion on the peer review of the pesticide risk assessment of the active substance buprofezin EFSA Journal 2010; 8(6):1624. [77 pp.]. doi:10.2903/j.efsa.2010.1624. Saatavilla osoitteessa www.efsa.europa.eu.

      LIITE
      Lisätään direktiivin 91/414/ETY liitteessä I olevan taulukon loppuun seuraavat tiedot:

                     Nro

                     Nimi, tunnistenumero

                     IUPAC-nimi

                     Puhtaus (1)

                     Voimaan-tulo

                     Sisällyttämisen päättymispäivä

                     Erityissäännökset

                     ”325

                     Buprofetsiini
                     CAS-numero: 953030-84-7

                     CIPAC-numero: 681

                     (Z)-2-tert-butylimino-3-isopropyyli-5-fenyyli-1,3,5-tiadiatsinan-4-oni

                     ≥ 985 g/kg

                     1. helmikuuta 2011

                     31. tammikuuta 2021

                     A   OSA
                     Lupa voidaan myöntää ainoastaan hyönteisten ja punkkien torjunta-aineena käyttöä varten.
                     B   OSA
                     Liitteessä VI vahvistettujen yhtenäisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 23. marraskuuta 2010 valmiiksi saadun buprofetsiinia koskevan tarkastelukertomuksen päätelmät ja erityisesti sen lisäykset I ja II.
                     Kokonaisarvioinnissa jäsenvaltioiden on kiinnitettävä erityistä huomiota

                                 a)

                                 käyttäjien ja työntekijöiden turvallisuuteen ja varmistettava, että käyttöedellytyksiin kuuluu tarvittaessa asianmukaisten henkilönsuojainten käyttö,

                                 b)

                                 kuluttajien altistumiseen jalostetuissa elintarvikkeissa oleville buprofetsiinin (aniliini-)metaboliiteille,

                                 c)

                                 asianmukaisen varoajan soveltamiseen kasvihuoneissa kasvatettavien vuoroviljelykasvustojen osalta,

                                 d)

                                 vesieliöihin kohdistuvaan riskiin ja varmistettava, että käyttöedellytyksiin kuuluu tarvittaessa asianmukaisia riskinhallintatoimenpiteitä.

                           Asianomaisten jäsenvaltioiden on pyydettävä vahvistavien tietojen toimittamista jalostamiseen ja muuntumiseen liittyvistä tekijöistä kuluttajien altistumisen arviointia varten.
                     Asianomaisten jäsenvaltioiden on varmistettava, että hakija toimittaa tällaiset vahvistavat tiedot komissiolle viimeistään 31. tammikuuta 2013.”

         (1)  Lisätietoja tehoaineen tunnistuksesta ja määritelmästä annetaan sitä koskevassa tarkastelukertomuksessa.


title: Komission direktiivi 2010/82/EU, annettu 29 päivänä marraskuuta 2010 , neuvoston direktiivin 91/414/ETY muuttamisesta tetrakonatsoli-tehoaineen käytön laajentamisen osalta  ETA:n kannalta merkityksellinen teksti

text:
               30.11.2010

               FI

               Euroopan unionin virallinen lehti

               L 313/10

         KOMISSION DIREKTIIVI 2010/82/EU,
   annettu 29 päivänä marraskuuta 2010,
   neuvoston direktiivin 91/414/ETY muuttamisesta tetrakonatsoli-tehoaineen käytön laajentamisen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan toisen alakohdan toisen luetelmakohdan,
   sekä katsoo seuraavaa:

               (1)

               Tetrakonatsoli sisällytettiin neuvoston direktiivillä 2009/82/EY (2) direktiivin 91/414/ETY liitteeseen I tehoaineena käytettäväksi sienitautien torjunta-aineena.

               (2)

               Tetrakonatsolin sisällyttäminen direktiiviin on kuitenkin rajattu siten, että ainetta saa käyttää ainoastaan peltokasveihin, rajoitetussa määrin ja rajoitettuun aikaan. Käyttö omenoihin ja rypäleisiin on täysin kiellettyä. Rajoitukset olivat tarpeen, koska asiasta säädettäessä pohjavesiä koskevaa arviointia varten ei ollut käytettävissä riittävästi tietoa etenkään arvioitaessa ilmoittajalta toteamatta jääneen kahden metaboliitin aiheuttamaa pilaantumisriskiä. Aineen käytöstä omenoihin ja rypäleisiin ei ollut riittävästi tietoa, jotta siitä kuluttajille aiheutuvaa riskiä olisi voitu arvioida.

               (3)

               Ilmoittaja Isagro on pyytänyt tetrakonatsolia koskevaan kohtaan muutosta, jossa kyseiset rajoitukset poistetaan ja aineen käyttöä sienitautien torjunta-aineena laajennetaan. Se on toimittanut tieteellisiä lisätietoja pyyntönsä tueksi.

               (4)

               Komission asetuksella (EY) N:o 1490/2002 (3) esitteleväksi jäsenvaltioksi nimetty Italia arvioi tiedot ja toimitti komissiolle 10 päivänä helmikuuta 2010 tetrakonatsolia koskevan arviointikertomuksen luonnokseen täydennyksen, josta pyydettiin lausuntoa muilta jäsenvaltioilta ja Euroopan elintarviketurvallisuusviranomaiselta (EFSA). Jäsenvaltiot ja komissio ovat tarkastelleet arviointikertomuksen luonnosta ja sen täydennystä elintarvikeketjua ja eläinten terveyttä käsittelevässä pysyvässä komiteassa, ja tetrakonatsolia koskeva komission tarkastelukertomus valmistui 28 päivänä lokakuuta 2010.

               (5)

               Ilmoittajan toimittamat uudet tiedot ja esittelevän jäsenvaltion tekemä uusi arvio osoittavat, että haettu käytön laajentaminen ei aiheuta mitään uusia riskejä niiden riskien lisäksi, jotka on jo otettu huomioon direktiivin 91/414/ETY liitteessä I olevissa tetrakonatsolia koskevissa erityissäännöksissä ja kyseistä ainetta käsittelevässä komission tarkastelukertomuksessa. Esittelevä jäsenvaltio katsoi, että etenkin pohjavesien pilaantumista koskevan riskin osalta ilmoittajan toimittamassa uudessa selvityksessä tarkastellaan kyseisiä metaboliitteja eikä liiallista huuhtoutumista tapahdu. Aineen käytöstä omenoihin ja rypäleisiin esittelevä jäsenvaltio totesi, että uusilla valvotuilla kokeilla ja kenttäkokeilla täydennetyt jäämiä koskevat tiedot osoittavat, ettei kuluttajille aiheudu vaaraa jäämien välittömästä ja pitkäaikaisesta saannista.

               (6)

               Direktiivin 91/414/ETY 5 artiklan 1 kohdan a ja b alakohdan mukaisesti on perusteltua muuttaa tetrakonatsolia koskevia erityisiä säännöksiä poistamalla rajoitukset, jotka koskevat sen käyttöä sienitautien torjunta-aineena.

               (7)

               Sen vuoksi direktiiviä 91/414/ETY olisi muutettava.

               (8)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN DIREKTIIVIN:
   1 artikla
   Korvataan direktiivin 91/414/ETY liitteessä I olevan tetrakonatsolia koskevan rivin Erityissäännökset-sarakkeen A osa seuraavasti:

      ”A OSA
      Lupa voidaan myöntää ainoastaan käyttöön sienitautien torjunta-aineena.”

   2 artikla
   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä maaliskuuta 2011. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
   Jäsenvaltioiden on sovellettava näitä säännöksiä 1 päivästä huhtikuuta 2011.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 29 päivänä marraskuuta 2010.

            Komission puolesta

         José Manuel BARROSO

            Puheenjohtaja

      (1)  EYVL L 230, 19.8.1991, s. 1.

      (2)  EUVL L 196, 28.7.2009, s. 10.

      (3)  EYVL L 224, 21.8.2002, s. 23.


title: Komission direktiivi 2011/1/EU, annettu 3 päivänä tammikuuta 2011 , neuvoston direktiivin 91/414/ETY muuttamisesta 6-bentsyyliadeniinin sisällyttämiseksi siihen tehoaineena ja päätöksen 2008/941/EY muuttamisesta  ETA:n kannalta merkityksellinen teksti

text:
               4.1.2011

               FI

               Euroopan unionin virallinen lehti

               L 1/5

         KOMISSION DIREKTIIVI 2011/1/EU,
   annettu 3 päivänä tammikuuta 2011,
   neuvoston direktiivin 91/414/ETY muuttamisesta 6-bentsyyliadeniinin sisällyttämiseksi siihen tehoaineena ja päätöksen 2008/941/EY muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan
   sekä katsoo seuraavaa:

               (1)

               Komission asetuksissa (EY) N:o 1112/2002 (2) ja (EY) N:o 2229/2004 (3) vahvistetaan direktiivin 91/414/ETY 8 artiklan 2 kohdassa tarkoitetun työohjelman neljännen vaiheen täytäntöönpanoa koskevat yksityiskohtaiset säännöt sekä luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luetteloon kuuluu 6-bentsyyliadeniini.

               (2)

               Asetuksen (EY) N:o 2229/2004 24 e artiklan mukaisesti ilmoittaja peruutti tekemänsä ilmoituksen kyseisen tehoaineen lisäämiseksi direktiivin 91/414/ETY liitteeseen I kahden kuukauden kuluessa arviointikertomusluonnoksen vastaanottamisesta. Näin ollen hyväksyttiin eräiden tehoaineiden sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta 8 päivänä joulukuuta 2008 tehty komission päätös 2008/941/EY (4), joka koskee myös 6-bentsyyliadeniinin sisällyttämättä jättämistä.

               (3)

               Direktiivin 91/414/ETY 6 artiklan 2 kohdan mukaisesti alkuperäinen ilmoittaja, jäljempänä ’hakija’, toimitti uuden hakemuksen, jossa se pyysi yksityiskohtaisista säännöistä neuvoston direktiivin 91/414/ETY soveltamiseksi siltä osin kuin on kyse direktiivin 8 artiklan 2 kohdassa tarkoitettuun työohjelmaan kuuluneiden mutta direktiivin liitteeseen I sisällyttämättömien tehoaineiden tavanomaisesta ja nopeutetusta arviointimenettelystä 17 päivänä tammikuuta 2008 annetun komission asetuksen (EY) N:o 33/2008 (5) 14–19 artiklassa säädetyn nopeutetun menettelyn soveltamista.

               (4)

               Hakemus toimitettiin Yhdistyneelle kuningaskunnalle, joka oli nimetty esitteleväksi jäsenvaltioksi asetuksella (EY) N:o 2229/2004. Nopeutetun menettelyn määräaikaa noudatettiin. Tehoaineen määritelmä ja sallitut käyttötarkoitukset ovat samat kuin ne, joista oli kyse päätöksessä 2008/941/EY. Hakemus on myös asetuksen (EY) N:o 33/2008 15 artiklassa säädettyjen muiden sisältöä ja menettelyjä koskevien vaatimusten mukainen.

               (5)

               Yhdistynyt kuningaskunta arvioi hakijan toimittamat lisätiedot ja laati lisäkertomuksen. Se toimitti tämän kertomuksen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 27 päivänä marraskuuta 2009. Elintarviketurvallisuusviranomainen pyysi muilta jäsenvaltioilta ja hakijalta kannanottoja lisäkertomuksesta ja toimitti saamansa kannanotot edelleen komissiolle. Elintarviketurvallisuusviranomaisen esitteli 27 päivänä elokuuta 2010 asetuksen (EY) N:o 33/2008 20 artiklan 1 kohdan mukaisesti ja komission pyynnöstä 6-bentsyyliadeniinia koskevat päätelmänsä (6) komissiolle. Jäsenvaltiot ja komissio ovat tarkastelleet arviointikertomuksen luonnosta, lisäkertomusta ja elintarviketurvallisuusviranomaisen päätelmiä elintarvikeketjua ja eläinten terveyttä käsittelevässä pysyvässä komiteassa, ja 6-bentsyyliadeniinia koskeva komission tarkastelukertomus saatiin valmiiksi 23 päivänä marraskuuta 2010.

               (6)

               Eri tutkimuksista on käynyt ilmi, että 6-bentsyyliadeniinia sisältävien kasvinsuojeluaineiden voidaan yleisesti olettaa täyttävän direktiivin 91/414/ETY 5 artiklan 1 kohdan a ja b alakohdassa säädetyt edellytykset erityisesti tutkittujen ja komission tarkastelukertomuksessa lueteltujen käyttötarkoitusten osalta. Näin ollen on aiheellista sisällyttää 6-bentsyyliadeniini liitteeseen I sen varmistamiseksi, että kyseistä tehoainetta sisältäviä kasvinsuojeluaineita koskevat luvat voidaan myöntää kaikissa jäsenvaltioissa mainitussa direktiivissä säädetyllä tavalla.

               (7)

               Kohtuullinen määräaika on tarpeen ennen tehoaineen sisällyttämistä liitteeseen I, jotta jäsenvaltiot ja asianomaiset osapuolet voivat valmistautua sisällyttämisestä johtuviin uusiin vaatimuksiin.

               (8)

               Ilman, että tehoaineen sisällyttämisellä liitteeseen I rajoitettaisiin direktiivin 91/414/ETY velvoitteiden soveltamista, jäsenvaltioille olisi sisällyttämisen jälkeen annettava kuusi kuukautta aikaa 6-bentsyyliadeniinia sisältäviä kasvinsuojeluaineita koskevien nykyisten lupien tarkistamiseksi, jotta varmistetaan, että direktiivissä 91/414/ETY ja erityisesti sen 13 artiklassa säädetyt vaatimukset ja liitteessä I vahvistetut ehdot täyttyvät. Jäsenvaltioiden olisi direktiivin 91/414/ETY säännösten mukaisesti tapauksen mukaan muutettava, korvattava tai peruutettava nykyiset luvat. Edellä esitetystä määräajasta poiketen olisi säädettävä pidemmästä määräajasta kutakin kasvinsuojeluainetta ja kutakin aiottua käyttötarkoitusta koskevan täydellisen, liitteen III mukaisen asiakirja-aineiston jättämistä ja arviointia varten direktiivissä 91/414/ETY säädettyjen yhtenäisten periaatteiden mukaisesti.

               (9)

               Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92 (7) puitteissa arvioitujen tehoaineiden sisällyttämisestä direktiivin 91/414/ETY liitteeseen I saatu kokemus on osoittanut, että tietojen saantiin liittyviä nykyisten lupien haltijoiden velvollisuuksia voi olla vaikea tulkita. Uusien vaikeuksien välttämiseksi näyttääkin olevan tarpeen selkeyttää jäsenvaltioiden velvollisuuksia ja erityisesti velvollisuutta tarkistaa, että luvanhaltija osoittaa, että kyseisen direktiivin liitteen II vaatimukset täyttävä asiakirja-aineisto on saatavilla. Tällä selvennyksellä ei kuitenkaan aseteta jäsenvaltioille tai luvanhaltijoille uusia velvoitteita verrattuna direktiiveihin, joita on tähän mennessä annettu liitteen I muuttamiseksi.

               (10)

               Sen vuoksi direktiiviä 91/414/ETY olisi muutettava.

               (11)

               Päätöksessä 2008/941/EY säädetään 6-bentsyyliadeniinin sisällyttämättä jättämisestä ja kyseistä tehoainetta sisältävien kasvinsuojeluaineiden lupien peruuttamisesta viimeistään 31 päivänä joulukuuta 2011. On tarpeen poistaa 6-bentsyyliadeniinia koskeva rivi kyseisen päätöksen liitteestä.

               (12)

               Sen vuoksi päätöstä 2008/941/EY olisi muutettava.

               (13)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 91/414/ETY liite I tämän direktiivin liitteen mukaisesti.
   2 artikla
   Poistetaan 6-bentsyyliadeniinia koskeva rivi päätöksen 2008/941/EY liitteestä.
   3 artikla
   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä marraskuuta 2011. Niiden on toimitettava viipymättä nämä säännökset kirjallisina samoin kuin näiden säännösten ja tämän direktiivin välinen vastaavuustaulukko komissiolle.
   Niiden on sovellettava näitä säännöksiä 1 päivästä joulukuuta 2011.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   4 artikla
   1.   Jäsenvaltioiden on direktiivin 91/414/ETY mukaisesti tarvittaessa muutettava tai peruutettava 30 päivään marraskuuta 2011 mennessä sellaisia kasvinsuojeluaineita koskevat nykyiset luvat, jotka sisältävät 6-bentsyyliadeniinia tehoaineena.
   Jäsenvaltioiden on kyseiseen päivämäärään mennessä erityisesti tarkistettava, että 6-bentsyyliadeniinia koskevat mainitun direktiivin liitteen I edellytykset täyttyvät, kyseistä tehoainetta koskevan tekstin B osassa mainittuja edellytyksiä lukuun ottamatta, ja että luvanhaltijalla tai luvanhaltijan saatavilla on mainitun direktiivin liitteen II vaatimukset täyttävä asiakirja-aineisto mainitun direktiivin 13 artiklan edellytysten mukaisesti.
   2.   Poiketen siitä, mitä 1 kohdassa säädetään, jäsenvaltioiden on arvioitava tuote uudelleen kaikkien sellaisten sallittujen kasvinsuojeluaineiden osalta, jotka sisältävät 6-bentsyyliadeniinia joko ainoana tehoaineena tai yhtenä monista tehoaineista, jotka kaikki on viimeistään 31 päivänä toukokuuta 2011 sisällytetty direktiivin 91/414/ETY liitteeseen I; arviointi on suoritettava direktiivin 91/414/ETY liitteessä VI säädettyjen yhtenäisten periaatteiden mukaisesti, mainitun direktiivin liitteessä III vahvistetut vaatimukset täyttävän asiakirja-aineiston perusteella ja ottaen huomioon mainitun direktiivin liitteessä I olevan 6-bentsyyliadeniinia koskevan tekstin B osa. Jäsenvaltioiden on kyseisen arvioinnin perusteella määritettävä, täyttääkö kasvinsuojeluaine direktiivin 91/414/ETY 4 artiklan 1 kohdan b, c, d ja e alakohdassa vahvistetut edellytykset.
   Määrittämisen jälkeen jäsenvaltioiden on

               a)

               6-bentsyyliadeniinia ainoana tehoaineenaan sisältävien tuotteiden osalta tarvittaessa muutettava tai peruutettava lupa viimeistään 31 päivänä toukokuuta 2015; tai

               b)

               6-bentsyyliadeniinia yhtenä monista tehoaineista sisältävien tuotteiden osalta tarvittaessa muutettava tai peruutettava lupa viimeistään 31 päivänä toukokuuta 2015 taikka siinä direktiivissä tai niissä direktiiveissä, joilla kyseinen aine tai aineet lisätään direktiivin 91/414/ETY liitteeseen I, tällaista muuttamista tai peruuttamista varten vahvistettuna ajankohtana sen mukaan, kumpi ajankohta on myöhäisempi.

         5 artikla
   Tämä direktiivi tulee voimaan 1 päivänä kesäkuuta 2011.
   6 artikla
   Tämä direktiivi on osoitettu kaikille jäsenvaltioille.

      Tehty Brysselissä 3 päivänä tammikuuta 2011.

            Komission puolesta

         José Manuel BARROSO

            Puheenjohtaja

      (1)  EYVL L 230, 19.8.1991, s. 1.

      (2)  EYVL L 168, 27.6.2002, s. 14.

      (3)  EUVL L 379, 24.12.2004, s. 13.

      (4)  EUVL L 335, 13.12.2008, s. 91.

      (5)  EUVL L 15, 18.1.2008, s. 5.

      (6)  European Food Safety Authority; Conclusion on the peer review of the pesticide risk assessment of the active substance 6-benzyladenine. EFSA Journal 2010; 8(10):1716. [49 pp.]. doi:10.2903/j.efsa.2010.1716. Saatavilla osoitteessa www.efsa.europa.eu.

      (7)  EYVL L 366, 15.12.1992, s. 10.

      LIITE
      Lisätään direktiivin 91/414/ETY liitteessä I olevan taulukon loppuun seuraavat tiedot:

                     N:o

                     Nimi, tunnistenumero

                     IUPAC-nimi

                     Puhtaus (1)

                     Voimaantulo

                     Sisällyttämisen päättymispäivä

                     Erityissäännökset

                     ”322

                     6-bentsyyliadeniini
                     CAS-numero:
                     1214-39-7
                     CIPAC-numero: 829

                     N6-bentsyyliadeniini

                     ≥ 973 g/kg

                     1. kesäkuuta 2011

                     31. toukokuuta 2021

                     A   OSA
                     Lupa voidaan myöntää ainoastaan kasvien kasvunsäätelyaineena käyttöä varten.
                     B   OSA
                     Liitteessä VI vahvistettujen yhtenäisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 23 päivänä marraskuuta 2010 valmistuneen 6-bentsyyliadeniinia koskevan tarkastelukertomuksen päätelmät ja erityisesti sen lisäykset I ja II.
                     Tässä yleisarvioinnissa jäsenvaltioiden on kiinnitettävä erityistä huomiota vesieliöiden suojeluun. Tarvittaessa otetaan käyttöön riskinhallintatoimenpiteitä, kuten puskurivyöhykkeitä.”

         (1)  Lisätietoja tehoaineen tunnistuksesta ja määritelmästä annetaan sitä koskevassa tarkastelukertomuksessa.